Enqere Bang li Konseya Ewrupî Dike ku Ceza Nede Wê 
Wezareta Derve ya Tirkîyê dibêje ku Konseya Ewropa bi israra ku biryara ser Kavala di rojevê de bihêle, nêzîkatîyeke hevnegir nîşan dide.
Tirkîyê îro Pêncşemê bang li Konseya Ewrupayê kir ku dive ew cezakirina Tirkîyê dûr bisekine. Tirkîyê ev banga berîya ku di vê hefteyê de jiber binpekirinên di doza aktîvîstê girtî Osman Kavala, di derbarê Tirkîyê de dozekî tawana dîsîplînê binirxîne û dibe ku biryara cezayê bide, kir. Wezareta Derve ya Tirkîyê îro ser mijarê daxuyanîyekê ragihand. " Tevî rêzgirtina pêyvajoya dadwerî ya berdewam dike, em bang li Konseya Ewrupayê dikin ku ji biryareke ku wê mîna destwerdana dadwerîya serbixwe were nirxandin,dûr bi sekine, " Wezareta Tirk got. Komîteya wezîran ya desteya mafan, ku ji çavdêrîya bicihanîna biryarên Dadgeha Mafên Mirovan yê Ewrupa (ECHR) yê pirsîyar e, di navbera 30'ê Mijdarê û 2'ê Berfanbarê (îro) de civîna xwe kir. Komîteya wezîrên YE di civîna 3 rojî de, dijî Tirkîyê destpêkirina doza binpêkirinê nirxand; jiber ku Enqereyê biryara ECHR ya serbestberdana Osman kavala ya meha borî, heya niha bicîh neanîye. Îro Pêncşemê nûçeyên ku nehatine piştrastkirin hebûn ku Konseya Ewropayê qebûl kiriye ku dijî Tirkîyê dozê bide destpêkirin. Wezareta Derve ya Tirkîyê piştî wan nûçeyên, ev daxuyanîya tund weşand. Wezaretê anî ziman ku Konseya Ewropa bi israra ku biryara ser Kavala di rojevê de bihêle, nêzîkatîyeke hevnegir nîşan dide. "Mekanîzmayên ku niha hene, dijî hin welatan ne li gor têgehîştinek qanûnî û dadmendî, lê li gor fîkarên sîyasî, têne bikar anîn." wezaretê got. Xêrxwaz û karsazê navdarOsman Kavala yê 64 salî ev zedeyî çar salan in ku bêyî biryara cezakirinê, girtîye. Kavala, piştî hewla derba leşkerî ya 15 Tîrmehê 2016'an, di 18'ê Cotmeha 2017'an de bi îdaya “bi zorê ji holê rakirina hikûmeta Tirkîyê” û fînans kirina xwepêşandanên dijî hikûmetê hatibû girtin. Ew tawanan red dike û tevî biryara Berfanbara 2019'an ya Dadgeha Mafên Mirovan ya Ewrupayê (ECHR), ku di bin Konseya Ewrupayê de ye, di girtîgehê de tê ragirtin. Herî dawî, dadgeha Stenbolê di 26ê Mijdarê de biryar da ku Kavala di girtîgehê de bimîne. Darizandina Kavala wê di 17'ê Berfenbarê de berdewam bike.